সৌরভ রাজপুত কাণ্ডে প্রধানমন্ত্রী মোদি ও যোগী আদিত্যনাথের কাছে ছেলের হত্যার বিচার চাইলেন মা

লখনউ: সৌরভ রাজপুত (Saurabh Rajput) হত্যাকাণ্ডে গোটা দেশজুড়ে চাঞ্চল্য তৈরি হয়েছে। এই নারকীয় ঘটনায় গ্রেফতার করা হয়েছে তার স্ত্রী মুসকান রাস্তোগী (Muskan Rastogi) ও তার প্রেমিক সাহিল শুক্লাকে (Sahil Shukla) । মুসকানের মা কবিতা রাস্তোগী ইতিমধ্যেই তার মেয়ের এই জঘন্য ঘটনার নিন্দা জানিয়ে সংবাদ মাধ্যমের কাছে ফাঁসির দাবি জানিয়েছেন। এবার এই ঘটনায় মুখ খুললেন সৌরভের মা (Saurabh Mother)।

সৌরভের মা এই ঘটনার তদন্তে প্রধানমন্ত্রী নরেন্দ্র মোদি (Pm Narendra Modi) সহ উত্তপ্রদেশের মুখ্যমন্ত্রী যোগী আদিত্যনাথের (Uttar Pradesh Chief Minister Yogi Adityanath) হস্তক্ষেপের আর্জি জানিয়েছেন। সেই সঙ্গে তিনি তার পুত্রবধূ মুসকান সহ তার প্রেমিকের ফাঁসির দাবি জানিয়েছেন। সৌরভের মায়ের কথায়, তিনি তার নাতনীর জীবন নিয়েও ভয় পাচ্ছেন। তাঁর কথায়, যে স্ত্রী তার স্বামীর খুন করতে পারে, সে তার মেয়েরও ক্ষতি করতে পারে।

আরও পড়ুন: প্রেমের বিয়ে! প্রেমিককে সঙ্গে নিয়ে খুনের পর স্বামীর দেহ টুকরো করল স্ত্রী

সৌরভের মা জানিয়েছেন, আমি বিচার চাই। আমি মুসকান আর সাহিলের মৃত্যুদণ্ড চাই। প্রধানমন্ত্রী নরেন্দ্র মোদি ও মুখ্যমন্ত্রী যোগী আদিত্যনাথের কাছে আমি আমার ছেলের হত্যার বিচার চাই। আমি জানি না তদন্ত কে করবে অপরাধ দমন শাখা না সিবিআই। কিন্তু আমি বিচার চাই। আমি এই হত্যার পিছনের আসল কারণ জানতে চাই? কেন আমার ছেলেকে এইভাবের মারা হল? কি কারণে তাদের মধ্যে অশান্তি? আমি এর সমাধান চাই।

উল্লেখ্য, সৌরভ রাজপুত একজন মার্চেন্ট নেভি অফিসার। কাজের সূত্রে লন্ডনে থাকতেন তিনি। স্ত্রী ও কন্যার জন্মদিন উপলক্ষে তিনি দেশে ফেরেন। কিন্তু  তাকে নৃশংস হত্যার শিকার হতে হয়। খাবারে নেশার ওষুধ মিশিয়ে খাইয়ে খুন করে তার দেহ ১৫ টুকরো করে একটি ড্রামের মধ্যে ঢুকিয়ে সেটিকে সিমেন্ট দিয়ে মুখটি আটকে দেওয়া হয়। এর পর সাহিল ও মুসকান দুজনেই মানালি ঘুরতে চলে যায়।

পরে মুসকান নিজের বাবা মায়ের কাছে স্বামীকে হত্যার কথা স্বীকার করতে পুলিশ মুসকান ও সাহিল দুজকেই গ্রেফতার করে।

পুলিশ জানিয়েছেন দুজনেই অত্যাধিক মাদকাসক্ত। থানায় মধ্যেও তারা নেশা সামগ্রীর দাবি জানাচ্ছে। জেরায় মুসকান জানিয়েছে, সাহিলের সঙ্গেই থাকতে চেয়েছিল সে। তার জন্য সৌরভের কাছে বিবাহ বিচ্ছেদ চেয়েছিল। কিন্তু সৌরভ ডিভোর্স দিতে রাজি হয়নি। সেই রাগের বশেই এই খুন।